
A különböző környezeti paraméterekre szenzitív flurofórok eltérő mélységben karakterizálják a biológiai membránok strukturális szerveződését

A biológiai membránokban található lipidek alapvetően befolyásolják a transzmembrán fehérjék szerkezetét és így funkcionális aktivitását is, amely megvalósulhat direkt, ligandszerű kötődés révén, valamint indirekt módon, a membrán biofizikai tulajdonságainak megváltoztatásán keresztül. Bár az utóbbi évek technológiai (krisztallográfiás, molekuláris dinamikai szimulációs módszerek) fejlődése révén egyre többet tudunk a fehérjék lipidek általi direkt modulációjáról, utóbbi paraméterek indirekt hatásai jórészt ismeretlenek. A membránok biofizikai tulajdonságait azok lipidösszetétele, főleg a szterolok mennyisége határozza meg, ezen paraméterek élő sejtekben elsősorban fluoreszcencia alapú módszerekkel és környezeti paraméterekre szenzitív fluorofórokkal vizsgálhatók. Bár ezeket a fluorofórokat viszonylag elterjedten alkalmazzák és a használatukkal kapott információt ekvivalensként kezelik, a festékek kiterjedt, összehasonlító elemzése máig nem történt meg.
Célunk az élő sejtekben leggyakrabban használt fluorofórok, a TMA-DPH, Laurdan, PY3174 és di-8-ANEPPS komparatív analízise volt. Ehhez spektrofluorimetriával mértük a TMA-DPH fluoreszcencia anizotrópiáját és a Laurdan generalizált polarizációját, illetve konfokális mikroszkópiával a PY3174 generalizált polarizációját és a di-8-ANEPPS excitációs arányát. A biofizikai tulajdonságok módosítására CHO sejtek membránjának szteroltartalmát változtattuk a koleszterint depletáló üres metil-β-ciklodextrinnel (MBCD), illetve szterolokkal (koleszterin – CHOL, 7-dehidrokoleszterin – 7DHC, 6-ketocholestanol – 6KC) prekomplexált MBCD-vel.
Kísérleteinkben a kezelések szignifikáns mértékben befolyásolták az összes vizsgált fluoreszcencia paramétert, azonban az eltérések relatív nagysága jelentősen különbözött (TMA-DPH fluoreszcencia anizotrópia: CHOL ≈ 7DHC >> 6KC ≈ MBCD; Laurdan generalizált polarizáció: CHOL > 7DHC > 6KC > MBCD; PY3174 generalizált polarizáció: 6KC >> CHOL > 7DHC > MBCD, di-8-ANEPPS excitációs arány: 6KC >> CHOL > 7DHC ≈ MBCD). Így bár az összes vizsgált szterol alapvetően módosítja a biológiai membránok szerveződését, kismértékben eltérő kémia szerkezetük ellenére az okozott változások jelentősen mértékben különböznek. Ezenkívül eredményeink arra utalnak, hogy a korábban ekvivalensnek tekintett fluorofórok a membrán eltérő mélységéről szolgáltatnak információt, amit fontos figyelembe venni alkalmazásuk esetén.

